На основу члана 37. став 1. тачка 24) Статута Града Ниша ("Службени лист Града Ниша", број 88/2008 , 143/2016 и 18/2019),

 Скупштина Града Ниша на седници одржаној \_\_\_\_\_\_\_\_\_\_\_ 2023. године донела је

**Р Е Ш Е Њ Е**

 I **УСВАЈА СЕ** Извештај о раду и пословању Народног музеја Ниш за 2022. годину, 02 бр. 71/4-23 од 30.01.2023. године, који је Одлуком 02 бр. 71/7-23 од 30.01.2023.године, усвојио Управни одбор Установе.

II Решење доставити Народном музеју Ниш, Градскoj управи за друштвене делатности и Градскoj управи за финансије.

Број:

У Нишу,

**СКУПШТИНА ГРАДА НИША**

Председник

 др Бобан Џунић

 **Образложење**

Члан 37. став 1. тачка 24) Статута Града Ниша прописује да Скупштина Града Ниша разматра и усваја годишње извештаје о раду установа и других јавних служби чији је оснивач.

Управни одбор Народног музеја Ниш, на седници одржаној 30.01.2023. године, донео је Одлуку 02 бр. 71/7-23, којом je усвојио Извештај о раду и пословању Народног музеја Ниш за 2022. годину и доставио га Градскoj управи за друштвене делатности на даље поступање.

У 2022. години, Народни музеј Ниш, као установа од великог културног значаја за овај део Србије, наставила је започете активности, а посебну пажњу посветила је реализацији својих основних циљева: стручна обрада збирки, заштита културних добара, археолошка истраживања, изложбене активности, едукација и презентација. Акценат је био на конзервацији и препарацији културних добара из различитих збирки и сталних поставки у објектима Музеја.

Народни музеј Ниш је, поред обављања редовних послова на заштити и обради збирки, организовао низ активности у циљу обележавања значајних историјских догађаја. Најзначајнији пројекти у 2022. Години су: отварање археолошког налазишта Медијана и организовање научног скупа „Династије Обреновић и 140 година од проглашења Краљевине Србије“.

У изложбеним просторима Музеја организовано је 5 тематских изложби. Народни музеј Ниш гостовао је са изложбом „Заборављени јунак, др Владан Ђорђевић“ у Београду и Прокупљу, а у оквиру Београдског фестивала Мозаика, организована је изложбa мозаика Медијане и одржано је предавање у циљу афирмације задужбине Константина Великог.

Настављена су археолошка истраживања на локацијама: Велика Хумска чука, Медијана, Јагодин мала, Пантелеј и Средње поље у Брадарцу код Алексинца.

Археолошко налазиште Медијана отворено је 27. децембра 2022. године у присуству министарке културе, градоначелнице и других високих званичника Града Ниша. У току године обављени су завршни радови на уређењу археолошких локалитета, реконструкцији зграде Музеја и организацији музејске поставке, уређењу стазе за посетиоца, постављању интерпретативних табли и опремању продавнице-сувенирнице.

У прошлој години Музеј је објавио два зборника, један каталог изложби, један музејски забавник, једну публикацију и један каталог реферата са научног скупа о династији Обреновић.

У 2022. години, забележен је раст броја посетилаца у односу на 2021. годину. Музеј бележи укупан број од 89.758 посетилаца, од чега 67.897 домаћих и 21.861 страних посетилаца.

Имајући у виду да је Извештај о раду и пословању Народног музеја Ниш за 2022. годину сачињен у складу са законом и прописима Града, као и циљевима садржаним у оснивачком акту, Градска управа за друштвене делатности је израдила нацрт Решења као у диспозитиву.

 вршилац дужности начелника

 Градске управе за друштвене делатности

 \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 Павлина Михајленко